Mayhem

Οι **Mayhem** είναι νορβηγικό black metal συγκρότημα, το οποίο σχηματίστηκε το 1984 στο Όσλο και θεωρούνται ένας από τους προπάτορες του black metal.

Η καριέρα τους απασχόλησε τα ΜΜΕ για θέματα μη μουσικού περιεχομένου, όπως η αυτοκτονία του τραγουδιστή Περ Ίνγκβε Όχλιν (Dead) και η δολοφονία του Έιστεϊν Άαρσετ (Euronymous) από τον Βαργκ Βίκερνες (Count Grishnackh), δύο χρόνια αργότερα. Επίσης, το όνομα του συγκροτήματος έχει συνδεθεί με τους εμπρησμούς σε εκκλησίες της Νορβηγίας.

Το συγκρότημα διαλύθηκε μετά τον θάνατο του Άαρσετ και επανενώθηκε δύο χρόνια αργότερα, μετά την επιτυχία του πρώτου τους άλμπουμ με τίτλο "*[[De Mysteriis Dom Sathanas]]*", συνεχίζοντας μέχρι σήμερα.

## Ιστορία
### Δεκαετία του '80 και Live in Leipzig
Οι Mayhem σχηματίστηκαν το 1983, με το όνομα τους να προέρχεται από ένα άρθρο που έκανε αναφορά στο "*[[Welcome to Hell]]*" των Venom και το τραγούδι "*Mayhem With Mercy*". Η πρώτη τους σύνθεση αποτελούνταν από τον Necrobutcher (Γιερν Στουμπέρουντ) στο μπάσο, τον Άαρσετ (Euronymous, αρχικά με το παρωνύμιο "Destructor") στην κιθάρα και τον Manheim στα τύμπανα. Τα φωνητικά του συγκροτήματος ανέλαβε στις πρώτες πρόβες τους ο φίλος του Άαρσετ, Νιλς Σβένσον και στη συνέχεια ο Stele. Οι Mayhem διασκεύαζαν τραγούδια των Celtic Frost, Venom και Bathory κατά τις ζωντανές τους εμφανίσεις, στις οποίες τα μέλη του σχήματος έβαφαν τα πρόσωπα τους με "corpsepaint", κάτι που ακολουθήθηκε αργότερα από πολλούς μουσικούς του είδους.

Το 1986, ηχογράφησαν το ντέμο "*Voice Of A Tortured Skull*" με τον Messiah στο μικρόφωνο. Το ντέμο περιείχε τη διασκευή τους στο "*Black Metal*" των Venom και χαρακτηρίστηκε από το συγκρότημα ως "η χειρότερη δυνατή ποιότητα ήχου". Στη συνέχεια, τη θέση του Messiah πήρε ο Maniac, ηχογραφώντας μαζί τους το ντέμο "*Pure Fucking Armageddon*". Τον Δεκέμβριο του 1986, το συγκρότημα περιόδευσε στην Ευρώπη για να προωθήσει την τελευταία του ηχογράφηση, με τη σύνθεση τους να αποτελείται από τους Euronymous και Necrobutcher, μαζί με τα μέλη των Γερμανών Assassin, Ρόμπερτ Γκονέλα στα φωνητικά, Μάικλ Χόφμαν στην κιθάρα και Μάρκους Λούντβιχ στο μπάσο.

Στις αρχές του 1987, ηχογράφησαν άλλο ένα ντέμο με τίτλο "*Deathrehearsal*", το οποίο ήταν μία κασέτα που περιελάμβανε την πρόβα τους από τις 17 Ιανουαρίου 1987 στην πρώτη πλευρά και την πρόβα της επομένης στη δεύτερη. Σε αυτήν συμπεριλήφθηκαν οι ηχογραφήσεις του "*California Über Alles*" των Dead Kennedys και του "*Witching Hour*" των Venom.

Το επίσημο ντεμπούτο του συγκροτήματος ήλθε με το ΕΡ "*[[Deathcrush]]*" την ίδια χρονιά, το οποίο κυκλοφόρησε μέσω της Posercorpse Music. Η αρχική κοπή του αποτελούνταν από χίλια αντίτυπα δίσκων βινυλίου και χίλιες κασέτες. Η μουσικότητα του συγκροτήματος ήταν σε ερασιτεχνικό επίπεδο, αλλά τα τσιριχτά φωνητικά του Maniac επηρέασαν ένα μεγάλο ρεύμα μουσικών που ακολούθησε.

Μετά την κυκλοφορία του ΕΡ, οι Maniac και Mannheim αποχώρησαν και για μία μικρή περίοδο, το καλοκαίρι του 1988, τα φωνητικά ανέλαβε ο Kittel Kittilsen και τα τύμπανα ο Torben Grue. Λίγους μήνες αργότερα, εντάχθηκε στο συγκρότημα ο Σουηδός τραγουδιστής Περ Ίνγκβε Όχλιν (Dead) και ο ντράμερ Γιαν Άξελ Μπλόμπεργκ (Hellhammer). Οι στίχοι του Dead ώθησαν το συγκρότημα σε ακόμη πιο ζοφερά και σκοτεινά μονοπάτια, ενώ ο Euronymous άνοιξε το δισκοπωλείο "Helvete" στο Όσλο με σκοπό να μαζέψει χρήματα για την ενίσχυση του συγκροτήματος. Ο κιθαρίστας του σχήματος επηρέασε μουσικούς όπως οι Immortal, Burzum, Thorns, Emperor και Darkthrone να αφήσουν το death metal ύφος τους και να ενταχθούν στο ανερχόμενο black metal κίνημα. Ταυτόχρονα, ίδρυσε τη δισκογραφική εταιρεία Deathlike Silence με πρώτη κυκλοφορία με τίτλο "*The Awakening*" για το συγκρότημα Merciless.

Η σκηνική παρουσία του συγκροτήματος περιελάμβανε κεφάλια χοίρων και ακραία σκηνικά, με τον Dead σε μία περίπτωση να οδηγείται στο νοσοκομείο μετά από μεγάλη απώλεια αίματος που προκάλεσε ο ίδιος στον εαυτό του. Στις 26 Νοεμβρίου 1990 ηχογράφησαν το ζωντανό άλμπουμ "*[[Live in Leipzig]]*" για τη δισκογραφική εταιρεία Obscure Plasma Records, τη μοναδική επίσημη ηχογράφηση με τον Dead στη σύνθεση του συγκροτήματος.

### Η αυτοκτονία του Dead και η δολοφονία του Euronymous
Ο Dead αυτοκτόνησε στις 8 Απριλίου 1991 στην οικία του, κόβοντας τις φλέβες του πριν αυτοπυροβοληθεί στο κεφάλι με κυνηγετική καραμπίνα. Ο Euronymus βρήκε το πτώμα και πριν καλέσει την αστυνομία αποφάσισε να φωτογραφήσει το νεκρό φίλο του και να πάρει κομμάτια από το κρανίο του. Η φωτογραφία του αυτόχειρα Dead αποτέλεσε το εξώφυλλο του ζωντανά ηχογραφημένου bootleg "*[[Dawn of the Black Hearts]]*", που κυκλοφόρησε το 1995.

Στα τέλη του 1991, ο Necrobutcher αποχώρησε από τους Mayhem λόγω διαφωνιών με τον Euronymous, δίνοντας τη θέση του στον μπασίστα και τραγουδιστή Στίαν Γιοχάνσεν (Occultus), ενώ στο συγκρότημα εντάχθηκε και ο κιθαρίστας Σνόρε Ρουχ (Blackthorn). Μερικές εβδομάδες αργότερα, ο Occultus αποχώρησε αφήνοντας το συγκρότημα χωρίς μπασίστα την περίοδο της ηχογράφησης του πρώτου επίσημου άλμπουμ τους. Τα φωνητικά ανέλαβε ο Attila Csihar των Ούγγρων Tormentor και το μπάσο ο Βαργκ Βίκερνες (Count Grishnackh) των Burzum. Ο τελευταίος δολοφόνησε τον Euronymous στις 10 Αυγούστου 1993 με τη βοήθεια του Blackthorn, έχοντας ταξιδέψει 518 χιλιόμετρα από το Μπέργκεν μέχρι το Όσλο. Κατά την άφιξη τους, ο Βικέρνες λογομάχησε έντονα με τον Euronymous, μαχαιρώνοντας τον μέχρι θανάτου. Συνελήφθη μερικές ημέρες αργότερα και καταδικάστηκε σε φυλάκιση 21 ετών για τη δολοφονία αλλά και για εμπρησμούς εκκλησιών, ενώ ο Blackthorn, αν και δεν συμμετείχε στη δολοφονία κατηγορήθηκε για συνεργία και καταδικάστηκε σε οκταετή φυλάκιση. Με μοναδικό εναπομείναν μέλος τον Hellhammer, οι Mayhem διαλύθηκαν.

### ''De Mysteriis Dom Sathanas'' και αναδημιουργία
Στις 24 Μαΐου 1994, κυκλοφόρησε ο δίσκος "*[[De Mysteriis Dom Sathanas]]*", ο οποίος περιελάμβανε τα μέρη του μπάσου που ηχογράφησε ο Count Grishnackh παρά την απαίτηση της οικογένειας του Euronymous να μην συμπεριληφθούν οι συγκεκριμένες ηχογραφήσεις.

Ο Hellhammer αναδημιούργησε το συγκρότημα το 1995, επαναφέροντας τους Maniac και Necrobutcher, ενώ την κιθάρα ανέλαβε ο Ρούνε Έρικσεν (Blasphemer). Μέσα στη χρονιά κυκλοφόρησε το "*[[Dawn of the Black Hearts]]*", ηχογραφημένο στις 28 Φεβρουαρίου 1990 με δύο διασκευές στους Venom και άλλες δύο στους Celtic Frost. Το 1996, κυκλοφόρησαν το σινγκλ "*Freezing Moon*" με το κομμάτι "*Carnage*" στη δεύτερη του πλευρά, στον περιορισμένο αριθμό των χιλίων αντιτύπων.

Το 1997, επέστρεψαν με το ΕΡ "*[[Wolf's Lair Abyss]]*" μέσω της βρετανικής Misanthropy Records και περιόδευσαν σε όλο τον κόσμο, με τις εμφανίσεις αυτές να αποτυπώνονται στο ζωντανά ηχογραφημένο άλμπουμ "*[[Mediolanum Capta Est]]*", το οποίο κυκλοφόρησε τον Δεκέμβριο του 1999 μέσω της Avantgarde Music.
μικρογραφία|210x210εσ|Ο Blasphemer με τον Maniac το 2004
To συγκρότημα υπέγραψε στη Season of Mist και κυκλοφόρησε το πειραματικό "*[[Grand Declaration of War]]*" τον Ιούνιο του 2000. Ο δίσκος είχε κοινό στιχουργικό περιεχόμενο, ασχολούμενο με τον πόλεμο και τις πυρηνικές καταστροφές.

Το 2002, η Season of Mist κυκλοφόρησε το box-set "*The Studio Experience*" με όλη τη μέχρι τότε δισκογραφία του συγκροτήματος σε μορφή βινυλίου και στον περιορισμένο αριθμό των δύο χιλιάδων αντιτύπων. Τον Μάρτιο του 2003, το συγκρότημα επανήλθε στα φώτα της δημοσιότητας, όταν το κεφάλι ενός προβάτου πετάχτηκε από τη σκηνή προς το κοινό στη συναυλία τους στο Μπέργκεν, προκαλώντας διάσειση στον 25χρονο θεατή Περ Κρίστιαν Χάγκεν.

Οι Mayhem μετέβησαν στη νορβηγική επαρχία με φορητό στούντιο για την ηχογράφηση του τρίτου τους άλμπουμ με τίτλο "*[[Chimera]]*", το οποίο κυκλοφόρησε τον Απρίλιο του 2004, ανεβαίνοντας στο # 28 των τσαρτ της πατρίδας τους. Κατά την περιοδεία για την προώθηση του δίσκου, το συγκρότημα εμφανιζόταν μαζί με τους Πολωνούς Decapitated, τους Εσθονούς Manatark και τους Ιάπωνες Defiled.

### Επιστροφή του Attila Csihar
μικρογραφία|200x200εσ|Ο Νecrobutcher το 2008
αριστερά|μικρογραφία|212x212εσ|Ο Attila Csihar το 2008
Τον Αύγουστο του 2004, το συγκρότημα ξεκίνησε τη σύνθεση νέων κομματιών με πρώτη κυκλοφορία το τραγούδι "*Anno Vampir*" για μία διπλή συλλογή της εταιρείας Season of Mist τον Σεπτέμβριο του ίδιου έτους. Στα μέσα Νοεμβρίου ανακοινώθηκε η αποχώρηση του Maniac και η επιστροφή του Attila Csihar. Η πρώτη επίσημη ζωντανή εμφάνιση του συγκροτήματος με τον Csihar πραγματοποιήθηκε στο Petofi Hall της Βουδαπέστης στις 10 Δεκεμβρίου 2004 και ακολούθησαν συναυλίες στην Ινδονησία, την Ταϊβάν, την Ταϊλάνδη, τη Σιγκαπούρη και τη Μαλαισία.

Τον Μάιο του 2006 ανακοινώθηκε ο τίτλος του δίσκου, ο οποίος ήταν "*[[Ordo Ad Chao]]*", το οποίο ολοκληρώθηκε τον Δεκέμβριο του ίδιου έτους. Η επίσημη κυκλοφορία του ήρθε στις 23 Απριλίου 2007, με το άλμπουμ να ανεβαίνει στο # 12 των νορβηγικών τσαρτ.

Στις 6 Αυγούστου 2008, ο Blasphemer έδωσε την τελευταία του συναυλία με τους Mayhem στο Øyafestivalen του Όσλο. Τη θέση του πήρε ο Morfeus δύο μήνες αργότερα για τις ζωντανές τους εμφανίσεις και την περιοδεία "Fucking Armageddon tour" στη Νότια Αμερική. Τον Μάρτιο του 2009, τη θέση του πήρε ο Silmaeth και το Νοέμβριο το συγκρότημα συνελήφθη στο Τίμλπουργκ της Ολλανδίας αφού κατέστρεψαν ένα δωμάτιο ξενοδοχείου.

Την κιθάρα ανέλαβε τελικά ο Teloch, ενώ στη σύνθεση τους προστέθηκε ο Ghul την επόμενη χρονιά. Η νέα σύνθεση ηχογράφησε το άλμπουμ "*[[Esoteric Warfare]]*", το οποίο κυκλοφόρησε τον Ιούνιο του 2014 σκαρφαλώνοντας στο # 32 των φινλανδικών τσαρτ. Δύο χρόνια αργότερα, κυκλοφόρησε το ζωντανό "*De Mysteriis Dom Sathanas Alive*", ηχογραφημένο στο Black Christmass festival της Σουηδίας, όπου έπαιξαν ολόκληρο το "*[[De Mysteriis Dom Sathanas]]*".

## Δισκογραφία

## Παραπομπές


## Εξωτερικοί σύνδεσμοι

* Επίσημη ιστοσελίδα
* Mayhem στο Facebook
* Mayhem στο AllMusic
* Mayhem Encyclopaedia Metallum
* Mayhem - Biography - Metal Storm

Κατηγορία:Νορβηγικά black metal συγκροτήματα